Prasa dank 14 af wat voertuie probeer buit | Netwerk24
Deur Kamva Somdyala, News24 01 April 2019 22:42
Hy het 14 lede van sy veiligheidspersoneel afgedank wat probeer het om 'n vloot voertuie by sy hoofkantoor in Pretoria te steel, het die Passasierspooragentskap van Suid-Afrika (Prasa) Maandag bekend gemaak.
Die voorval was in Oktober 2018 toe die werkers die hoofkantoor bestorm het en probeer het om Toyota Quantum-minibusse te steel.
Hulle het ook die veiligheidswagte aangeval.
"Die wagte is gedreig met vuurwapens en hul hande is agter hul rûe vasgemaak nadat hulle geblinddoek en aangerand is," sê Prasa in 'n verklaring.
Die rooftog is gefnuik toe die polisie ontbied is. Al 14 werknemers is op die toneel in hegtenis geneem.
Tugstappe is ingestel teen die werknemers en die besluit om hulle te skors is verwelkom deur Khanyisile Kweyama, voorsitter van Prasa se direksie.
"Die poging deur ons eie sekuriteitspersoneel om 'n groot aantal splinternuwe voertuie te steel, wat broodnodige dienste aan ons passasiers sou lewer, is 'n aanduiding van 'n organisasie wat vinnig sy doel kan verloor as ons nie betyds ingryp nie. Die uitslag van die verhoor is 'n ware getuigskrif van ons fokus daarop om misdadige elemente en korrupsie uit te roei," sê sy.
Nkosinathi Sishi, groephoof van Prasa, sê hy hoop die agentskap sal sy integriteit behou ná die voorval.